CELEX: 32012D0286
Language: hu
Date: 2012-05-31 00:00:00
Title: 2012/286/EU: A Bizottság határozata ( 2012. május 31. ) a szárazföldi közlekedés védelmével foglalkozó szakértői csoport létrehozásáról

1.6.2012   
            
            
               HU
            
            
               Az Európai Unió Hivatalos Lapja
            
            
               L 142/47
            
         A BIZOTTSÁG HATÁROZATA
   (2012. május 31.)
   a szárazföldi közlekedés védelmével foglalkozó szakértői csoport létrehozásáról
   (2012/286/EU)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   mivel:
   
               (1)
            
            
               A Szerződés 90. cikke előírja, hogy a Szerződések célkitűzéseit a közlekedés területén egy közös közlekedéspolitika keretében kell végrehajtani, és a közlekedés védelme ennek fontos részét alkotja.
            
         
               (2)
            
            
               Az „Útiterv az egységes európai közlekedési térség megvalósításához – Úton egy versenyképes és erőforrás-hatékony közlekedési rendszer felé” című fehér könyv (1) I. mellékletének 1.3. pontjában a tervek között szerepel a szárazföldi közlekedés védelmével foglalkozó állandó szakértői csoport felállítása.
            
         
               (3)
            
            
               Ezért szakértői csoportot kell létrehozni a szárazföldi közlekedés védelmének területén, és meg kell határozni annak feladatait és felépítését.
            
         
               (4)
            
            
               A csoport segítséget nyújt a Bizottság részére a szárazföldi közlekedés védelmével kapcsolatos politika kialakítását célzó uniós intézkedések kidolgozásában és végrehajtásában, és támogatja a vonatkozó tapasztalatoknak, szakpolitikáknak és gyakorlatoknak a tagállamok és a különböző érintett felek közötti folyamatos cseréjét.
            
         
               (5)
            
            
               A csoportnak a tagállamok illetékes hatóságaiból kell állnia. Nekik kell szakértőket jelölniük a közlekedési, a védelmi vagy a rendfenntartási kérdésekben illetékes kormányzati szervek szakértői közül.
            
         
               (6)
            
            
               A csoport tagjai számára meg kell határozni az információk nyilvánosságra hozatalára vonatkozó szabályokat.
            
         
               (7)
            
            
               A csoport tagjaival kapcsolatos személyes adatokat a személyes adatok közösségi intézmények és szervek által történő feldolgozása tekintetében az egyének védelméről, valamint az ilyen adatok szabad áramlásáról szóló, 2000. december 18-i 45/2001/EK európai parlamenti és tanácsi rendeletnek (2) megfelelően kell kezelni,
            
         ELFOGADTA EZT A HATÁROZATOT:
   1. cikk
   Tárgy
   E határozat létrehozza a szárazföldi közlekedés védelmével foglalkozó szakértői csoportot (a továbbiakban: a csoport).
   2. cikk
   Feladatok
   (1)   A csoport segítséget nyújt a Bizottság részére a szárazföldi közlekedés védelmével kapcsolatos politika kialakítását célzó uniós intézkedések kidolgozásában és végrehajtásában, és támogatja a vonatkozó tapasztalatoknak, szakpolitikáknak és gyakorlatoknak a tagállamok és a különböző érintett felek közötti folyamatos cseréjét.
   (2)   Az (1) bekezdésben említett célok elérése érdekében a csoport:
   
               —
            
            
               segítséget nyújt a Bizottságnak a szárazföldi közlekedés védelmének területén az Európai Unió szintjén hozott intézkedések figyelemmel kísérését és értékelését, valamint az eredmények terjesztését szolgáló eszközök kialakításában,
            
         
               —
            
            
               elsődlegesen a meghozott intézkedések eredményeinek elemzése és a javításukat szolgáló javaslatok révén hozzájárul e területen az európai uniós cselekvési programok végrehajtásához,
            
         
               —
            
            
               ösztönzi a szárazföldi közlekedés védelmének elősegítése érdekében minden szinten meghozott intézkedésekre vonatkozó információcserét, és adott esetben javaslatokat tesz a lehetséges európai uniós szintű fellépésre,
            
         
               —
            
            
               a Bizottság kérésére vagy saját kezdeményezésére a szárazföldi közlekedés védelmének Európai Unión belüli elősegítése szempontjából fontos minden ügyről véleményeket készít vagy jelentéseket nyújt be a Bizottság részére.
            
         3. cikk
   Konzultáció
   A Bizottság a szárazföldi közlekedés védelmével összefüggő bármely kérdésben tanácsot kérhet a csoporttól.
   4. cikk
   Tagság
   (1)   A tagok a tagállamok illetékes hatóságai, melyeknek a következő két képviselőt kell jelölniük:
   
               a)
            
            
               tagállamonként egy képviselő a szárazföldi közlekedésért felelős minisztériumból vagy kormányhivatalból;
            
         
               b)
            
            
               tagállamonként egy képviselő a védelmi vagy rendfenntartási kérdésekért felelős minisztériumból vagy kormányhivatalból.
            
         (2)   A Bizottság képviselője megfigyelői státust adhat magánszemélyeknek, vagy meghívhatja a szárazföldi közlekedés védelmével foglalkozó, vagy abban közvetlenül érintett nemzetközi szakmai szervezetek európai képviselőit, valamint a közlekedési szolgáltatásokat igénybe vevők szervezeteit.
   (3)   Az (1) bekezdés a) és b) pontjában említett képviselők nevét közzéteszik a bizottsági szakértői csoportok és más hasonló testületek nyilvántartásában (a továbbiakban: nyilvántartás). A tagállamok hatóságainak neveit közzé lehet tenni a szakértői csoportok nyilvántartásában. A (2) bekezdésben említett magánszemélyek és szervezetek nevét a nyilvántartásban közzé kell tenni és az általuk képviselt érdeket is fel kell tüntetni (3).
   (4)   A személyes adatok összegyűjtése, feldolgozása és közzététele a 45/2001/EK rendelettel összhangban történik.
   5. cikk
   Működés
   (1)   A csoport elnöke a Bizottság képviselője.
   (2)   A Bizottság egyetértésével a csoport feladatmeghatározása alapján egyes konkrét kérdések tanulmányozására munkacsoportok hozhatók létre. A szóban forgó munkacsoportok megbízatásuk teljesítése után azonnal feloszlanak.
   (3)   A Bizottság bárkit felkérhet, hogy ad hoc jelleggel vegyen részt a csoport munkájában, aki a napirenden szereplő adott tárgyban különleges szakismeretekkel rendelkezik. A meghívott szakértők csak abban a konkrét tárgyban kapcsolódhatnak be a munkába, amelyre részvételi felkérésük vonatkozott.
   (4)   Véleményeinek kidolgozására a csoport a tagállamok képviselői közül előadót jelölhet ki azzal a feladattal, hogy jelentéseket készítsen.
   (5)   A csoportot a Bizottság hívja össze, és az ülésekre rendszerint a Bizottság épületeiben kerül sor. A csoport évente legalább kétszer ülésezik. A titkársági feladatok ellátásáról a Bizottság gondoskodik. A csoport és munkacsoportjai ülésein részt vehetnek a Bizottság más olyan tisztviselői is, akiket érintenek a megbeszélések.
   (6)   A csoport tanácskozásain véleményt nyilvánít a Bizottság által beterjesztett kérelmek alapján vagy saját kezdeményezésére. Ezeket nem követi szavazás.
   (7)   A Bizottság valamennyi vonatkozó dokumentumot közzéteszi a nyilvántartásban vagy a nyilvántartásból elérhető, külön erre a célra létrehozott internetes oldalán. Kivétel a közzététel alól akkor lehetséges, ha a dokumentum közzététele kedvezőtlenül befolyásolná az 1049/2001/EK európai parlamenti és tanácsi rendelet (4) 4. cikkében értelmében vett köz- vagy magánérdek védelmét.
   (8)   A csoport tagjai és azok képviselői, valamint a felkért szakértők és megfigyelők eleget tesznek a Szerződésekben és azok végrehajtási szabályaiban előírt szakmai titoktartási kötelezettségnek, valamint az EU minősített információk védelmére az eljárási szabályzatának módosításáról szóló 2001. november 29-i 2001/844/EK, ESZAK, Euratom bizottsági határozat (5) mellékletében meghatározott bizottsági biztonsági szabályoknak. E kötelezettségeik elmulasztása esetén a Bizottság minden szükséges intézkedést meghozhat.
   6. cikk
   Az ülések költségei és a pénzügyi következmények
   (1)   A csoport munkájában résztvevők szolgálataikért nem részesülnek díjazásban.
   (2)   A tagok képviselőinek a csoport tevékenységeivel kapcsolatos utazási és ellátási költségeit a Bizottság a hatályos bizottsági rendelkezéseknek megfelelően téríti meg. A megfigyelők és a meghívott szakértők részéről a csoport munkájával összefüggésben felmerült utazási és ellátási költségeket is meg kell téríteni.
   (3)   A költségeket az éves forrásfelosztási eljárás keretében megállapított, rendelkezésre álló előirányzatok erejéig kell megtéríteni.
   7. cikk
   Hatálybalépés
   Ez a határozat az Európai Unió Hivatalos Lapjában való kihirdetésének napján lép hatályba.
   
      Kelt Brüsszelben, 2012. május 31-én.
      
         
            a Bizottság részéről
         
         
            az elnök
         
         José Manuel BARROSO
      
   
   
      (1)  COM(2011) 144 végleges.
   
      (2)  HL L 8., 2001.1.12., 1. o.
   
      (3)  Azok a tagok, akik nem járulnak hozzá nevük közzétételéhez, mentességet kérhetnek e szabály alól. A kérelem akkor tekintendő indokoltnak, ha a közzététel veszélyeztetné az illető tag biztonságát vagy feddhetetlenségét, illetve indokolatlanul sértené magánélethez fűződő jogait.
   
      (4)  HL L 145., 2001.5.31., 43. o.
   
      (5)  HL L 317., 2001.12.3., 1. o.